Ola Nyhuus d.y.

Ola Olsen Nyhuus (den yngre) (født 20. april 1827 i Trysil, død 11. mars 1874 i Trysil) var stortingsrepresentant, ordfører, skogbestyrer, og gårdbruker på gården Østre Nordby i Innbygda i Trysil. Han var stortingsrepresentant 1865–1867 og 1868–1870, og ordfører i Trysil i årene ​​1859-1863.

Han var født på gården Østre Nyhus (Eriks) i grenda Varaholla vest for Trysilelva, mens faren drev denne, og vokste opp der og på Vestre Nordby i Innbygda, som faren kjøpte i 1845. Han kjøpte gården Østre Nordby i 1852, og eide og drev denne til sin død. Etterhvert bosatte han seg på Ørnsminde som var tjenestebolig og kontorer for bestyreren av A/B Mølnbacka-Trysils skoger. Det var faren som hadde bygd Ørnsminde i sin tid som skogbestyrer i 1850. Ørnsminde og prestegården ble i 1862 de første gårdene i bygda med vannledning.

På femtiårsdagen for grunnloven, 17. mai 1864, skulle han holde et foredrag om «fôrnøa» (sulteforing av husdyr gjennom vinteren) i Trysil lese- og sogneselskap. Det kom ingen tilhørere denne dagen, og foredraget ble gjentatt 22. mai. Foredraget ble også sendt inn til bladet Folkevennen.

Den første fastskolen i Innbygda holdt til på hans gård Østre Nordby fra 1958. Senere, som ordfører, tok han initiativ til å bygge den første skolestua i Innbygda i 1860. Han var den første styreformannen i Trysil Sparebank i 1863. Han var også medlem av det første styret i Trysil Skytte- og Skiløberforening i 1861, og oppmann for det første hopprennet 22.1.1862. 

I tillegg til to perioder på Stortinget var han også vararepresentant i de forutgående periodene; 1859–1861 og 1862–1864.

Han var sønn av ordfører og skogbestyrer Ole Nyhuus d.e., bror av botanikeren Olinus Nyhuus og far til bibliotekreformatoren Haakon Nyhuus. Gjennom søstera Ingeborg var han også onkel til senere ordfører Halvor Lunde.

Se også 
 Liste over ordførere i Trysil

Referanser

Eksterne lenker 
 

Ordførere i Trysil
Personer fra Trysil kommune
Stortingsrepresentanter 1865–1867
Stortingsrepresentanter 1868–1870